
ANNIE CLAYDON

En sommer i Sydney


Kjære leser!

Jeg har skrevet førti bøker for Harlequin, og jeg er så takknemlig for alle som har støttet og hjulpet meg på veien. En ting har jeg lært, og det er at jo mer jeg skriver, jo mindre virker det som om jeg kan!

Dette var ikke en enkel bok å skrive, da den tar opp problematikken rundt bildebasert sexovergrep. Jeg er svært takknemlig for hjelpen og støtten jeg fikk fra Harlequins redaksjon.

Og heltene mine, Allie og Zac, får endelig møte ekte kjærlighet. Takk for at du leser historien deres.

Annie Claydon


Til Soraya, med takk for kloke tanker og oppmuntring.


1

En reise på tjuefire timer. Da de fløy over Australia, gikk det opp for doktor Allie Maitland-Hill at hvis hun ikke var langt nok unna London nå, var det ingen andre steder å flykte.

Tanken fikk henne til å føle seg mer bestemt, snarere enn mindre. Da nyheten først ble kjent på sykehuset, hviskingn ble til rykter og deretter bekreftet av en intetsigende offisiell kunngjøring som ga svært få detaljer, hadde Allie flyktet til Hampshire over helgen. To dager på landet med tante Sal hadde alltid løst alle livets problemer, men ikke denne gangen.

Mandag morgen kom hun tilbake på jobb og oppdaget at sykehuset hadde kommet med en ny kunngjøring, denne gangen med flere detaljer. Nettgruppen, der medlemmene hadde lagt ut bilder og videoer – Allie ble kald ved tanken på videoene - var åpen. Flere av lederne hadde blitt identifisert og umiddelbart suspendert.  De var ikke navngitt, men James var ikke der da hun tilfeldigvis passerte arbeidsstasjonen hans på sykehuset, og den hadde stått tom hele uken.

Helgen etter, med to netter på et hotell i Yorkshire, der hun tilbrakte mesteparten av tiden på rommet sitt med å betrakte den strålende utsikten og prøve å komme på et alternativ til den ene muligheten som svirret rundt i hodet hennes, hadde vært fruktesløse.

James hadde vært vennlig og sjarmerende, nesten sjenert, men han hadde ikke gitt henne noe inntrykk av at han ville noe mer. Hun hadde likt vennskapet, som sakte gikk fra blikk og smil til en kaffedate og deretter en middag. Hun hadde ignorert de skjulte antydningene hun hadde hørt om at han ikke var den han så ut til å være, for alle andre som kjente ham, så ut til å like ham.

Da de tilbrakte natten sammen, hadde han virket så perfekt. Han hadde latt lyset stå på fordi han sa at han ville se alt som skjedde mellom dem, og de hadde elsket i timevis.

Han ringte henne dagen etter og virket oppriktig opprørt. De hadde hatt det fantastisk sammen, men han hadde mye å tenke på akkurat nå og kunne ikke la det utvikle seg til noe mer. Han hadde vært vag og ukarakteristisk tankeløs, men Allie hadde fortrengt uroen hun følte. James hadde sagt at han alltid ville huske tiden deres sammen med glede, og så lagt på.

Mens hun satt på hotellrommet, lurte Allie på om James hadde mer enn bare gode minner om henne. Tanken hadde tæret på henne som etsende syre, og da hun kom tilbake til London, ringte hun den konfidensielle hotline-telefonen som sykehuset hadde opprettet for alle som var bekymret for at bilder av dem kunne ha blitt delt uten deres viten.

*

Det var nå halvannet år siden. Hun hadde brukt tiden på å se sannheten i øynene i stedet for å flykte fra den, og til slutt bestemt seg for at hun trengte en forandring. En anonymitet der hun ikke følte at alle visste hva som hadde skjedd, og der hun hele tiden lurte på hvem som hadde sett hva på nettet. Da hun sa til sjefen at hun ville slutte i jobben, foreslo han et alternativ. Doktor Zac Forbes hadde vært i Sydney de siste to årene, som en del av en utvekslingsordning mellom hennes eget sykehus og et søstersykehus i Australia. Han var snart ferdig med engasjementet sitt, og Allie kunne få overta for ham. Hun kunne beholde jobben i London og vende tilbake uten å miste ansiennitet.

Og Australia kunne bli en ny start. Eller – det var umulig å løpe lenger uten å dra ut i verdensrommet. Uansett hvordan Allie tenkte på det, så hadde det åpnet opp muligheter for en fremtid som så ut til å by på svært lite annet enn å komme seg gjennom dagen og overleve natten.

Trøtt og sliten fulgte hun køen av passasjerer på vei ut av flyet. Noen hadde henvist henne til møteområdet, og hun fulgte etter en gruppe mennesker som nettopp hadde gått av flyet og tydelig gledet seg til et gjensyn med familie eller venner. Hvis hun konsentrerte seg om det, ville hun kanskje slutte å skjelve.

Zac hadde sagt at han skulle vente på henne her, og hun så for seg det to år gamle bildet av ham fra sykehuset. Lysebrunt hår og … hun visste ikke hvilken farge øynene hans hadde, de hadde aldri hatt mye med hverandre å gjøre i England. Kanskje hadde han en plakat med navnet hennes på, noe som ville skille ham fra alle de andre anonyme ansiktene rundt henne.

Allie holdt godt fast i håndtaket på kofferten og skannet menneskene i venteområdet. Hun kunne ikke se Zac; kanskje han var blitt oppholdt på sykehuset … Så fikk hun øye på et skilt som sto støttet mot kassaapparatet på en kaffevogn. Dr. Alexandra Maitland-Hill.

Kanskje det var meningen at hun skulle spørre der hvor hun skulle gå videre. Mannen som nettopp hadde betalt for kaffen, tok opp engangskoppen sammen med kortet med navnet hennes på og snudde seg. Zac …?

Det var ikke noe anonymt ved ham. Dette var en mann som var mye bredere over skuldrene enn hun husket Zac, håret var blondt av solen og huden gyllen. Han hadde på seg et par uformelle bukser og en mørkeblå T-skjorte med et fargerikt motiv foran. Det var noe ved ham som minnet henne om den sjenerte, blide mannen hun husket, hvis eneste mål i livet syntes å være å studere og holde seg i bakgrunnen.

Australia hadde tydeligvis vært bra for ham. Allie løftet automatisk hånden og vinket for å fange oppmerksomheten hans, og han smilte åpent og ærlig, noe som fikk henne til å lure på om dette virkelig var Zac.

Blå. Øynene hans var mørkeblå. Og Zac Forbes var helt nydelig.

*

Zac hadde tenkt mye på dette. Da nyheten ble kjent på sykehuset, hadde politiet kontaktet ham for å spørre om han visste noe om overgrepene som hadde funnet sted, og selv om Zac ønsket at han kunne fortelle dem noe som kunne hjelpe, var han også lettet over å kunne si at han ikke hadde noen anelse om hva som hadde foregått. Han hadde fulgt situasjonen på avstand, sett Allies mot til å stå frem og oppmuntre andre til å gjøre det samme, og innså hvor tøft det måtte ha vært.

Og nå kunne han se det i ansiktet hennes. Hun smilte, tydelig desorientert over å befinne seg på et fremmed sted. Men det var noe mer. En årvåkenhet som hun sannsynligvis ikke engang var klar over at hun utviste. Han kjente knapt igjen den lyse, sprudlende kvinnen han husket fra for to år siden.

Nå hadde hennes mot og det Zac antok måtte være et ønske om en ny start, ført henne hit, og han hadde bestemt seg for å gjøre overgangen så smertefri som mulig for henne. Det var opp til ham å gi henne så mye trygghet og suksess som mulig i løpet av den fem uker lange overleveringsperioden.

Han satte seg ved siden av henne, men slik at det var et tomt sete mellom dem. «Hvordan var flyturen?»

«Fin … bra.» Hun svarte for raskt til at det kunne være noe annet enn en hyggelig bemerkning. «Jeg kunne trenge litt frisk luft.»

Han nikket. «Vil du ha en kaffe før vi drar? Vi kan ta den utenfor.»

Hun nølte. Zac lurte på om hun hadde mistet evnen til å stole på et enkelt tilbud om noe å drikke. For sent kom han til å tenke på at en hvilken som helst drikke kunne være tilsatt alkohol, og det gjorde vondt i hjertet hans at denne typen forholdsregler kanskje var det første og viktigste Allie tenkte på i disse dager.

Så så han et glimt av den strålende varmen han kjente igjen. Han hadde alltid følt seg litt misunnelig på hennes bekymringsløse, utadvendte væremåte, og Allies plutselige smil fikk hjertet til å banke raskere i brystet.

«Ja. Takk, det hadde vært hyggelig. Med mindre du har dårlig tid?»

«Jeg skal innom sykehuset i ettermiddag, men det haster ikke.» Han reiste seg, og Allie la veskeremmen over skulderen. «La meg ta kofferten din.»

Nok en ting hun måtte tenke over. Allie var tydeligvis engstelig og følte seg sårbar på et ukjent sted, men hun anstrengte seg for å være vennlig. Impulsen til å beskytte henne, fortelle henne at han ville gjøre alt for å holde henne trygg, gjorde vondt i hjertet hans.

«Takk.»

Litt motvillig dyttet hun dytt kofferten mot ham, og Zac plukket opp kabinvesken hennes, la den på toppen og ventet på at Allie skulle reise seg før han begynte å gå bort til kaffevognen.

«Eh …» Hun skannet listen som var teipet fast foran på vognen, og rynket pannen. Zac søkte i hukommelsen, og kaffe med melk dukket opp fra en fortid han trodde han hadde glemt.

«En flat white er en mellomting mellom cappuccino og latte. Skummet melk uten skum.» Han gliste til henne.

«Det høres bra ut.» Hun stakk hånden ned i vesken, fiklet med en pose med glidelås, og Zac ga henne en ti-dollarseddel.

«Takk.» Hun smilte til ham, og de mørke skyggene under øynene så ut til å forsvinne for et øyeblikk.

Så vakre øyne, store og brune, som skinte av gull når hun vendte ansiktet mot lyset. Allies mørke krøller og smil hadde alltid lyst opp dagen hans i London, selv om det var uaktuelt å snakke med henne om noe annet enn jobb.

Han måtte få slutt på dette. Hvis han ville få Allie til å smile, måtte han komme henne nær. Og han regnet med at det ville bli en helt ny utfordring etter alt hun hadde vært gjennom. Han hadde bestemt seg for å ønske henne velkommen og gi henne et trygt sted å bo mens hun fant seg til rette her. Han måtte virkelig slutte å tenke på følelsen av at han ville få alt som hadde skjedd med Allie de siste to årene til å forsvinne.

*

Etter flyets summing begynte lydene og luktene nå å fjerne tåken som hadde dannet seg i Allies sinn. Hun kunne se seg rundt og nyte omgivelsene, med en kopp kaffe i hånden og Zac rolig ved siden av seg. Hun tok av seg hettegenseren og vendte ansiktet opp mot solvarmen. Alt virket på en måte lysere og klarere.

«Jeg tror jeg kommer til å trives her.» Allie bestemte seg for at siden dette var en ny start, burde hun være optimistisk.

«Ja. Det er noe med å flytte til den andre siden av verden som setter alt i perspektiv.»

Visste han det? Det var ikke umulig, han kunne ha venner på sykehuset, selv om Zac alltid hadde virket for opptatt med bøkene og arbeidet til å være særlig sosial. Allie avviste tanken. En ny start. Det var på tide å slutte å lure på hva alle hun møtte visste og hva de hadde sett på Internett.

«Var det slik for deg?» Hun nippet til kaffen og prøvde å få spørsmålet til å virke tilfeldig.

«Jeg tror det. Litt mindre arbeid og litt mer lek. Selv om det fortsatt er mye arbeid og mye å lære.»

Allie hadde regnet med det. Noe som kunne holde henne sysselsatt og gjøre henne trøtt, slik at hun fikk sove.

«Hva driver du med? På fritiden?»

Han humret og strakte beina ut foran seg. «Vel … jeg har lært meg å surfe.»

«Surfing! Så du er altså en ekte australier nå?»

«Nei. Fortsatt merkbart engelsk. Spør hvem som helst på sykehuset.» Han trakk på skuldrene. «Jeg har hørt at Cornwall er bra for surfing.»

«Så når du kommer hjem, kommer du til å kjøre ned dit i helgene?»

«Hvem vet. Det kan godt hende jeg gjør et forsøk.» Han slapp kaffekoppen ned i en søppelkasse, og Allie gjespet bak hånden. «Skal vi sette i gang?»

Hun nikket. «Jeg kunne trenge et par timers søvn.»

*

Zac hadde plassert bagasjen hennes bak i en ganske ramponert SUV, noe som passet perfekt til hans nye personlighet som en mann som likte å tilbringe tid på stranden. Han holdt døren åpen, rynket pannen og børstet noen sandkorn fra setet før hun satte seg inn.

De kjørte i en halvtimes tid, langs motorveier og deretter gjennom boligområder med hus som lå tilbaketrukket fra veien og i skyggen av trær. Til slutt svingte Zac inn på en kystvei.

«Bor du her?»

Han smilte. «Cronulla er praktisk i forhold til sykehuset, det ligger på samme side av Sydney. Og det er bare en halvtime med bil, eller en time med tog fra sentrum, hvis du vil gå ut om kvelden.»

Gå ut. For to år siden hadde Allie vært klar for det. Men nå kunne hun ikke huske når hun sist hadde vært ute en kveld.

«Og det ligger ved sjøen.»

«Ja. Og ikke så langt fra den kongelige nasjonalparken, hvis du vil gå eller sykle.»

Hun hadde heller ikke gått eller syklet så mye i det siste. Eller vært på stranden, selv om den virket innbydende. Allie ville nøye seg med litt fred og ro til å sove akkurat nå. Denne visjonen så ut til å gå litt i oppløsning da Zac svingte inn på en overbygd parkeringsplass ved siden av en lyst malt butikkfasade.

«Bor du over en surfebutikk? Hun klarte ikke å undertrykke tonen av overrasket skuffelse i stemmen da hun gikk ut av bilen. Det hadde Zac definitivt ikke nevnt i den korte e-postutvekslingen deres.

«Jeg er en god venn av eierne. De bodde tidligere over butikken, men nå trenger de litt mer plass. Ikke vær negativ, vent til du ser det.» Han tok kofferten hennes fra bagasjerommet og førte henne bort til en sti som gikk rundt siden av bygningen, til en trapp som førte opp til en dør i andre etasje. Han fant nøklene, låste opp døren og gikk tilbake for å slippe henne inn.

Gardinene var trukket for mot morgensolen, og stedet var friskt og kjølig. Tregulv og nøytrale farger ga en følelse av enda mer plass i det etter engelske forhold allerede enorme rommet, som var en kombinasjon av kjøkken og stue. Alt var pent og ryddig, men Allie kunne ikke se noen personlige gjenstander som får et sted til å se bebodd ut.

«Jeg har pakket sakene mine og lagt dem på gjesterommet.» Zac holdt seg i bakgrunnen og ventet tydeligvis på Allies dom.

«Det hadde du ikke trengt å gjøre …» Men hun var glad for at han hadde gjort det. Det hadde virket fornuftig å takke ja til tilbudet om å bo her mens hun fant seg til rette, men Allie hadde allerede bestemt seg for at det viktigste var å finne sitt eget sted. Men å bo her en stund virket ikke fullt så utfordrende som hun hadde trodd.

«Det er veldig stille.»

Zac hevet brynene. «Trodde du at du måtte kjempe deg forbi en gjeng øldrikkende strandløver for å komme frem til inngangsdøren? Mark og Naomi selger eksklusivt surfeutstyr, så stedet tiltrekker seg ikke det publikummet. De har heller ingen fester på stranden, for de har små barn.»

«Det var en lettelse. Det virker veldig hyggelig her.»

Han smilte. «Du har ikke sett det beste ennå.» Zac satte fra seg kofferten og gikk bort til gardinene og trakk dem for.

Allie trakk pusten. Det var skyvedører som førte ut til en stor, skyggefull balkong med stoler og et lite bord. På den andre siden av balkongen var det utsikt over havet og en buet, skogkledd halvøy. Plutselig ga de nøytrale fargene i rommet absolutt mening, for hvem trengte farger og pynt inne når man kunne nyte det vakre panoramaet utenfor?

«Det er nydelig, Zac!»

Han nikket og så ut til å slappe av litt. «Utsikten er faktisk bedre ovenfra. Og det er aldri helt det samme to dager på rad.» Zac snudde seg da en kvinnestemme lød fra døråpningen.

«Bank, bank, bank!»

«Hei, Naomi. Kom inn.»

Kvinnen som sto i døråpningen var omtrent på Allies alder, med blondt hår og gyllen hud, og bar på en baby. Ved siden av sto ei lita jente på rundt fire år, med en stor blomsterbukett i hånden.

«Hei.» Naomi smilte til Allie. «Vi kom bare innom for å si hei og ønske deg velkommen.» Naomi slapp hånden til den lille jenta, som løp bort til Zac.

«Hei, Izzy.» Han satte seg på huk foran barnet, og hun dyttet blomstene i hendene hans. Zac humret, lente seg mot henne og hvisket: «De er vakre. Men jeg tror ikke de er til meg.»

Naomi humret. «Nei, det er de ikke. Du kan gå og plukke dine egne blomster, Zac. Izzy, gi dem til Allie.»

Izzy tok blomsterbuketten tilbake og gikk bort til Allie, som bøyde seg ned mot den lille jenta. «Hei, er du Izzy? Jeg heter Allie.»

«Disse er til deg. Velkommen til Australia.» Izzy rakte frem blomsterbuketten.

«Takk, Izzy. De er så fine.»

Izzy nikket. «Det der er waratah …» Hun pekte på de overdådige, mørkrosa blomstene som var bundet sammen av mørkegrønt løvverk. «Jeg hjalp til med å plukke dem.»

«Gjorde du det?» Allie smilte til Naomi. «Tusen takk.»

«Waratah er blomsteremblemet til New South Wales.» Naomi ga henne et strålende smil. «Vi skal ikke bli, du må være utslitt, men jeg vil bare si at hvis Zac ikke er her og det er noe du trenger, er mannen min Mark eller jeg alltid i underetasjen i løpet av dagen. Huset vårt ligger på toppen av bakken rett bak her, så jeg håper at dere kommer innom på en kaffe en gang.»

«Huset til Mark og Naomi er det med waratah-buskene», skjøt Zac inn.

«Jepp. Og før jeg glemmer det – Zacs leiekontrakt går ut om seks uker, men du er velkommen til å bli så lenge du vil etter det. Hvis du liker stedet, kan vi ordne en leieavtale, eller hvis du foretrekker et annet sted, kan du gjerne bo her på ukesbasis mens du ser deg rundt.»

«Takk skal du ha. Det er veldig snilt av deg.» Allie begynte å føle at hun virkelig var tilbake på fast grunn igjen. Naomi utvekslet et smil med Zac, og Allie lurte på om han hadde noe med planen å gjøre.

«Det er en glede å ha deg her.» Naomi tok Izzys hånd. «Zac, du kan vel gå og forstyrre Mark i verkstedet? Jeg regner med at Allie vil ha litt tid for seg selv for å finne seg til rette og få litt søvn.»

«Nei, det går dessverre ikke. Jeg sa at jeg skulle stikke innom sykehuset et par timer.»

*

 Zac hadde satt blomstene i vann og sagt at hun kunne ordne dem senere, og bar kofferten hennes opp. Soverommet med utsikt over havet hadde samme balkong og panoramautsikt, og det var kjølig nok til å kunne sove. Zac tok nøkkelen til inngangsdøren fra nøkkelknippet og ga den til henne.

«Men du må jo komme inn igjen når du kommer tilbake fra sykehuset?»

«Jeg skal ikke forstyrre deg. Jeg er i verkstedet til Mark hvis du trenger noe. Det er bare å stikke hodet rundt døren i underetasjen, så viser Naomi deg i riktig retning. Middag klokken seks?»

«Det går bra. Jeg trenger bare å lukke øynene i noen timer.»

Zac nikket. «Jeg skal la deg være i fred.»

Så snudde han seg og gikk ned trappen, og Allie hørte ytterdøren gå igjen etter ham. Hun pustet lettet ut. Alene. I et rom som var tømt for alle eiendelene hans, med bare tomme garderobeskap og nyvaskede laken på sengen. Og fingrene hennes lukket seg rundt nøkkelen til inngangsdøren, noe som betydde at hun kunne senke vaktholdet.

Visste han det? Hadde han gjort alt dette for å gi henne litt rom og få henne til å føle seg trygg? Allie var ikke sikker på hva hun syntes om det, eller om hun burde føle et ekko av ydmykelsen hun hadde følt på sykehuset i London, der alle visste. Hun var for trøtt til å tenke på det.

Allie gikk inn på badet for å ta en dusj, men ombestemte seg. Søvn først. Hun trakk for gardinene, satte seg ned på sengen og så seg rundt. Under dørhåndtaket var det en enkel boltlås.

Nei, hun skulle begynne på nytt, og hun burde ta av seg klærne, legge seg ned og sove, som alle normale mennesker. Likevel gikk hun bort til døren, vred den stive bolten frem og tilbake et par ganger slik at den gikk lettere i lås, og så låste hun døren.


2

 Da Zac kom tilbake klokken fem, var Allie allerede dusjet og påkledd, og blomstene sto sirlig ordnet i en vase. Etter bæreposen som lå på kjøkkenbenken å dømme, hadde hun tydeligvis dristet seg ut til aviskiosken.

«Skjer det noe?» Han gestikulerte mot avisen som lå på frokostbordet.

«Jeg vet ikke. Jeg er ikke sikker på hvem alle personene i overskriftene er ennå.» Hun smilte til ham.

«Det er et sted ved sykehuset hvor du kan bestille de engelske avisene hvis du vil ha dem.»

Hun ristet på hodet. «Jeg er i Australia nå.»

Det stemte. Så hun mente alvor med å starte på nytt. Selv ikke Zac hadde gått så langt. Han antok at det hadde noe å si hva en person prøvde å legge bak seg. Hans egne demoner hadde vært svært personlige, men Allies hadde vært knyttet til sykehuset, domstolene og til slutt avisene.

Han lagde middag, og etter at de hadde spist, foreslo Zac at de skulle gå en tur. Allie var interessert i alt og spurte ham ut om livet hans her og om det hun så. De snakket og spøkte sammen, men det eneste de ikke snakket om, var det som opptok ham mest. Den ene tingen som så ut til å diktere alt hun gjorde.

Allie sa at hun var klar for en tidlig kveld, og Zac satt nede og så månen stige opp over havet, uten å kunne la være å lytte til de stille lydene av at hun beveget seg ovenpå. Den nesten umerkelige lyden da soveromsdøren ble låst …

Han prøvde å ikke ta det personlig, og sa til seg selv at Allie sannsynligvis hadde låst døren når hun var alene i leiligheten. Hva slags ydmykelse er det som får en person til å tenke på å låse døren til soverommet for å få mot til å legge seg ned og sove?

Zac sukket. Han visste noe om ydmykelse. Han hadde ikke sagt noe om sine egne foreldres spydigheter da han vokste opp, da han søkte tilflukt i bøkene for å unngå å møte andres blikk. Han hadde funnet sitt eget rom, og nå var det på tide å gi Allie det rommet hun trengte.

*

Etter en urolig natt bestemte Zac seg for at det var bedre å stå opp klokken seks en lørdag morgen enn å bli liggende i sengen og tenke på ting han ikke kunne gjøre noe med. Han hadde veid alle fordeler og ulemper opp mot hverandre – mistanken om at Allie ønsket en ny start og ikke ville like at noen her fikk vite hva som hadde skjedd i England, mot tanken på at hun allerede hadde blitt behandlet uærlig, og at det første hun trengte fra ham, var sannheten, selv om hun ikke likte den.

De tidlige lørdagsmorgenene ble vanligvis brukt til et par timers surfing, men Mark hadde ting å gjøre i dag før han åpnet butikken. Zac ville ikke dra til stranden alene, så han lagde kaffe og gikk ut på balkongen og stirret ut over den øde stranden. Da han hørte bevegelse på kjøkkenet og snudde seg, så han på klokken på veggen at han hadde sittet der i en time.

«God morgen. Hvordan har du sovet?»

«Godt. Det er så stille her.»

Ja, det var det. Hvis man holdt skyvedørene ut til balkongen lukket. Zac foretrakk å åpne dem og sovne til lyden av havet, men det var vel en liten glede som Allie ikke kunne tillate seg.

«Vil du ha frokost? Det er bacon og egg i kjøleskapet, eller toast …» Allies slanke figur ble fremhevet av T-skjorten og bermudashortsen hun hadde på seg, og han kunne se at hun hadde gått ned i vekt.

«Bacon og egg og toast? Og kaffe?»

Han gliste. «Kommer straks.»

Zac satte i gang og fylte to tallerkener med egg og bacon og en tredje med toast, mens Allie lagde kaffe. De satte seg ved frokostbaren, og Zac innså at appetitten hans ikke var helt på høyde med oppgaven han hadde foran seg, selv om Allie spiste med stor appetitt.

«Er du lei deg for at du må dra?» Allie skjøv bort tallerkenen og tok opp kaffekoppen. «Du ser ut til å ha funnet deg godt til rette her.»

Zac hadde tenkt på det. «Det er på tide at jeg drar tilbake til London. Men jeg gleder meg ikke til vinteren.»

Hun nikket. «Har du ting å gjøre hjemme?»

Han nikket. Zac hadde sine betenkeligheter med å reise hjem, men samtidig var han nødt til å gjøre det. Da han forlot England, hadde han lett etter noe som han nå følte at han hadde funnet. Å reise tilbake var det siste skrittet for å gjenvinne den mannen han hadde blitt.

«Det er mer …  å gjenoppdage.»

Hun tenkte tydeligvis på hva det kunne bety. Han burde si det han hadde å si nå, prøve å forsikre henne om at selv om han ikke helt kunne forstå hva hun hadde vært gjennom, hadde han kjempet sine egne kamper, og han visste hvor vanskelig det kunne være å legge fortiden bak seg.

«Allie, det var noe jeg ville nevne …»

Hun snudde seg mot ham med et glimt av bekymring i øynene. Plutselig virket hun veldig liten og skrøpelig, og Zac fikk lyst til å strekke ut hånden og beskytte henne.

«Det er bare det at … De siste to årene har vært gode for meg på mange måter. Jeg var nødt til å komme meg bort og gjøre en grundig revurdering.»

«Du virker annerledes. Mer trygg på deg selv.»

Det var fint at hun hadde lagt merke til det. Og siden han var i ferd med å fortelle Allie at han visste alt om hva som hadde skjedd med henne, var det ikke mer enn rett og rimelig å slutte å generalisere om hva som hadde skjedd med ham. Han hadde bestemt seg for å være ærlig, så neste skritt burde være innlysende.

«Jeg ble mobbet av moren min mesteparten av barndommen. Faren min også, selv om han ikke var så mye til stede. Reaksjonen min på det endte opp med å bli flukten min. Jeg begravde meg i bøkene mine og begynte på universitetet.» Zac snudde seg for å møte Allies blikk.

Reaksjonen hennes traff ham som et slag i brystet. Allies øyne var mørke og store av sjokk, og hun var rød i kinnene. Ansiktet hennes bar preg av ikke bare bekymring, men ekte smerte.

«Jeg er så lei for det, Zac. Jeg skulle ønske jeg hadde visst at du gikk gjennom noe sånt.»

Han ristet på hodet. «Jeg var fast bestemt på at ingen noensinne skulle få vite om det, og jeg hadde god trening i å holde det hemmelig. Allie, jeg forteller deg dette bare fordi jeg har fått sjansen til å forsone meg med det som har skjedd mens jeg har vært her. Jeg vet hva som skjedde med deg, og …»

Ansiktsuttrykket hennes og måten hun så ut til å trekke seg unna ham på uten å røre seg, fikk Zac til å tie. Allies kinn var knallrøde nå.

«Jeg lurte på om du hadde hørt det. Jeg antar at du fortsatt har kontakt med venner på sykehuset.»

«Jeg antar at jeg kanskje hadde hatt det hvis jeg hadde vært så nær noen der. Jeg ble faktisk kontaktet av politiet, og jeg måtte dra ned til stasjonen i Cronulla og svare på spørsmål fra etterforskerne i London via videolink.»

Hånden hennes fløy til munnen. «Trodde de at du hadde noe med det å gjøre? Det er jo helt sprøtt.»

«De måtte snakke med alle som hadde jobbet på sykehuset. Jeg hadde bare vært borte i seks måneder, og antagelig hadde det hele pågått lenger enn det.»

«Jeg mente …» Hun presset leppene sammen. «Jeg hadde aldri trodd at du ville bli innblandet i noe sånt. Selv om jeg har bevist at dømmekraften min til tider ikke er særlig god.»

To motstridende følelser fikk ham nesten til å falle ned fra stolen. En varm takknemlighet over at Allie ikke trodde at han var i stand til å begå en slik forbrytelse, ble etterfulgt av en skremmende erkjennelse av at hun trodde at en eller annen feil fra hennes side hadde bidratt til det som hadde skjedd.

«Vi kan alle bli lurt. Og vi kan alle føle at vi har skylden for ting som ikke er vår feil.» Det siste kunne han skrive under på.

Hun nikket, men trodde tydeligvis ikke helt på ham. «Takk.»

«Allie, jeg vil bare si at jeg vet hvordan det er å ville starte på nytt. Det skjedde for meg, og jeg tror det kan skje for deg også. Og … jeg vil bare være ærlig med deg og sørge for at du får det rommet du trenger akkurat nå.»

«Er det noen andre som vet det?» En tåre trillet nedover kinnet hennes, og hun strøk den utålmodig bort.

«Jeg har ikke snakket med noen om det. Jeg syntes ikke det var min oppgave da, og det er det absolutt ikke nå heller. Og ingen har nevnt det for meg i diskusjonene våre om overleveringsperioden.» Zac lurte på om folk her visste om det og bare holdt tett om det.

«Jeg hadde tenkt å si opp, men sjefen min overtalte meg til å komme hit i stedet. Han sa at det som hadde skjedd ikke ville bli diskutert med noen her, og selv om jeg hadde gitt avkall på anonymiteten min for å oppfordre folk som kunne være berørt til å stå frem …» Det virket som om hun ble kvalt av ordene, men hun fortsatte. «Det er en stund siden. Jeg tviler på at noen vil legge to og to sammen.»

Allie håpet tydeligvis at de ikke ville gjøre det. Hans egen usikkerhet, den bekymrede gjennomgangen av hver eneste samtale han hadde hatt med noen de siste to ukene, var noe Allie hadde levd med lenge nå.

«Jeg er sikker på at du har rett. Utvekslingsprogrammet er ment for å utveksle medisinsk kompetanse, og min erfaring er at det ikke er noe samspill om noe annet. Det er opp til deg å bestemme hvem som vet hva.»

Det var tydeligvis en lettelse for Allie, og hun strakte seg over og tok hånden hans. «Zac, jeg setter virkelig pris på … alt. Jeg vet ikke helt hva jeg skal si …»

«Ingenting er alltid et alternativ. Du kan alltids la det bli med det til du har noe å si.»

Allie smilte og klemte fingrene hans. «Det er en veldig god tanke, Zac. Skal vi ta kaffen ute på balkongen og bestemme hva vi skal gjøre i dag?»

*

Det var alltid noe man ikke likte, selv med den mest perfekte samboer. Allie hadde hatt sin del av disse utfordringene da hun først dro til London for å studere, og da hun endelig kunne betale depositum på sin egen leilighet, hadde det vært himmelsk.

Hun lette fortsatt etter det hun ikke likte ved Zac. Han var omgjengelig, han hadde gitt henne et rom hun kunne kalle sitt eget, og han var en god kokk. Og han hadde lagt premissene for forholdet deres helt fra begynnelsen. Han hadde fortalt henne at han visste hva som hadde skjedd med henne i England, og han hadde til og med blandet inn litt av sin egen erfaring, slik at hun ikke skulle føle seg for sårbar. Før i tiden, da hun hadde en travel hverdag, hadde hun til tider satt pris på ensomheten i sitt eget hjem, men Zac virket som den ene av en million som man faktisk hadde lyst til å komme hjem til.

Og så var han svært behagelig å se på. Da hun kom ned trappen i morges og så ham sitte på balkongen i avslappet harmoni med verden rundt seg, trakk hun pusten.

En gang i tiden hadde hun visst akkurat hva hun skulle gjøre med det. Bli kjent med Zac igjen, finne ut hvordan han hadde forandret seg og se hvor det førte dem. Allie visste akkurat hva hun skulle gjøre nå også. Holde seg unna, for absolutt tillit var en altfor stor gave å risikere å gi noen.

Men det var helg, hun var på et nytt sted, og hun kunne gå så langt som å nyte selskapet hans. Et supermarked for å handle var ikke det mest fristende stedet, men Zac hadde sagt at han begynte å gå tom for ferskvarer.

Første stopp var på et lite marked som solgte tropiske frukter. Allie valgte dragefrukt fordi hun aldri hadde smakt det før, og de kom hjem med flere papirposer fylt med varer man ikke fant i butikkene hjemme. Zac så ikke ut til å ha noe særlig hastverk, og trasket etter henne med handlevognen mens Allie inspiserte alt nøye.

«Hvorfor kjøpte du den?» Han hadde kastet en pakke frokostblanding i handlevognen.

Zac trakk på skuldrene. «Jeg pleide å spise den i England.»

Allie undersøkte et ukjent merke. «Denne har rosiner og mindre sukker. Kanskje jeg skal prøve den.»

Han gliste «Enig. Det ville være synd å dra herfra uten å ha prøvd hele spekteret av australske frokostblandinger.»

Han spøkte, og Allie smilte. Hvis forskjellige merker og ukjent frukt var så langt hun var villig til å gå når det gjaldt å prøve nye ting akkurat nå, var det greit.

«Hva fikk deg til å flytte hit?» Stedet så ut til å passe ham godt, men hun kunne ikke helt forestille seg at den gamle Zac passet så godt inn.

«Jeg bodde på sykehuset til å begynne med – jeg vet at de tilbød deg et rom også.»

Allie nikket. Hun hadde veid det opp mot Zacs tilbud og regnet med at risikoen ved å bo sammen med én person hun kjente, sannsynligvis var mindre enn ved å bo sammen med en gruppe fremmede.

«Sykehusenhetene er fine, men jeg kan ikke anbefale det på lang sikt. Jeg var desperat etter å skaffe meg en egen bolig, så jeg begynte å reise rundt i de ulike bydelene i Sydney. Det er mange flotte steder som ligger nærmere sentrum, og utflyttere har en tendens til å trekke dit fordi det er mye å gjøre og et yrende uteliv. Steder som The Rocks eller North Shore.»

«Jeg er egentlig ikke ute etter uteliv for øyeblikket.» For to år siden ville Allie ha brukt fritiden sin på å skaffe seg nye venner og se nye steder.

«Ja, de passet ikke helt for meg. Cronulla er roligere, litt mer avslappet og mer privat. Da jeg kom hit, tok jeg en avstikker gjennom Royal National Park og kjørte deretter ned til stranden og gikk en tur. Det var nok til at jeg forelsket meg i stedet. Jeg så utleieskiltet i surfebutikken og stakk innom for å spørre om det, egentlig bare for sammenligningens skyld.»

«Og du endte opp med å ta den?»

«Naomi viste meg leiligheten, og jeg likte den veldig godt. Jeg spurte hva de ville ha for stedet, så Naomi lot Mark ta seg av kundene og hentet Izzy, og vi dro ned på stranden for å snakke om vilkårene.» Zac gliste. «Jeg besto tydeligvis Izzy-testen.»

«Hva var Izzy-testen?»

«Jeg er flink til å lage sandslott. Vollgraven var avgjørende, Izzy elsket den. Og Naomi ga meg et tilbud jeg ikke kunne si nei til. Og hun la til et padlebrett, sa at jeg ikke kunne bo så nær sjøen uten å ha noen form for strandutstyr. Morgenen etter at jeg flyttet inn, dukket hun opp ved inngangsdøren og sa at vi skulle ned på stranden for å prøve brettet.»

Allie lo. «Så hyggelig.»

«Det var ikke så hyggelig da jeg falt av for fjerde gang, men jeg fikk taket på det. Det var det som fikk meg til å prøve å surfe.»

De stakk innom surfebutikken etter at de hadde handlet, og Allie ble presentert for Mark, som tok henne i hånden og spurte om hun kunne svømme. Zac vinket ham lattermildt bort.

«Gi Allie en sjanse til å få beina på bakken igjen før du prøver å få henne ut på vannet.»

«Jeg kan svømme.» Allie utvekslet et smil med Naomi.

«Jeg kan også svømme!» erklærte Izzy og dro i kanten på Zacs T-skjorte. Zac løftet henne opp, og hun la armene rundt halsen hans.

«Ja, du er en havfrue, er du ikke? Moren din sier at du svømte før du kunne gå.»

Naomi humret. «Ja, det kunne hun. Allie, skal jeg lage en kopp te. Det er på tide med en pause, vi har hatt det travelt i dag.»

«Jeg viste en mann et surfebrett», sa Izzy.

Mark smilte. «Ja, sånn skal det være, Iz. Han ville ha en boks med voks, men jeg regner med at han vil huske ditt valg av brett i fremtiden.»

«Da lar jeg deg være igjen her for å hjelpe pappa,» sa Naomi. «Zac, du tar Finn med ut og finner et sted i skyggen, så lager jeg te.»

